† In nomine domini Dei æterni et salvatoris nostri Jesu-Christi, Hugo, divina ordinante clementia, Francorum rex. Si utilitatibus locorum divinis cultibus mancipatorum, servorumque Dei necessitatibus in eisdem degentium, opem nostræ celsitudinis impendimus, regium procul dubio exercemus munus, ac per hoc ad æternam beatitudinem capessendam omnino venturos nos minime dubitamus. Qua de re notum esse volumus omnium sancte Dei ecclesiæ, nostrorumque fidelium, quod adientes strenuam serenitatis nostræ, coram frequentia procerum primatumque nostrorum, Guntio abbas, fratresque quamplurimi monasterii domnæ Columbæ virginis et martiris, seu domni Lupi Christi confessoris, quod est constructum in suburbio civitatis Senonum, intulerunt obtutibus nostris habere se auctoritatem inmunitatis, quam antecessores nostri piissimi reges Francorum prædicto loco concesserunt. Erat autem insertum in illa auctoritate qualiter ipsi nostri antecessores prædictum monasterium, cum omnibus villis atque terris ad ipsum locum pertinentibus, ob amorem Dei tranquillitatemque fratrum ibidem consistentium, sub plenissima tuitione et inmunitatis defensione habuissent. Postulaverunt denique nobis, tam predictus abba quam cuncta caterva fratrum degentium sub ipso, remitti sibi a nostra mansuetudine, ob amorem Dei, vicarias inlicitas quas actenus injuste nos et nostri antecessores visi sumus tenere in villa quæ dicitur Sarmasia, quam præfatus Lupus beate Columbæ olim tradidit perpetualiter possidendam, sitam ipsam in pago Stampensæ. Insuper et regale preceptum super hoc petierunt sibi fieri atque firmari. Quorum petitionibus libenter annuentes, postulata concessimus, et ea per hanc nostram auctoritatem confirmamus. Quapropter precipientes jubemus ut nullus judex publicus vel alia quælibet judiciariæ potestatis predita persona in villam superius nominatam, vel in ecclesiam seu in adjacentiis, membris, vel maisnilis constructis, vocatis his nominibus, videlicet: Airardivilla, Anseini-villa, Daredis-villa, Ansonis-villa, vel quicquid in presenti constructa sunt, aut in futuro construentur, ad causas judiciario more audiendas, vel freda exigenda, aut mansiones, vel paratas faciendas, vel fidejussores tollendos, aut homines ipsius potestatis tam ingenuos quam et servos super ipsam potestatem commanentes, juste aut injuste distringendos, aut bannum seu incendium, aut homicidium vel raptum requirendum, aut teloneum tollendum, aut nullas redibitiones, vel inlicitas occasiones expetendas ullo tempore umquam ingredi audeat, vel ea quæ supra memorata sunt penitus exigere presumat; sed liceat memorato abbati ceterisque fratribus res predictæ potestatis sub immunitatis nostræ defensionæ quieto ordine possidere, sicut olim possessæ sunt a jam dicto beato Lupo, qui eam memorato loco bæateque Columbæ tradidit jure perpetuo. Est autem ipsa potestas undique determinata atque divisa, ita ut usque hodie permaneat illa mirabilis divisio. Quicquid autem exinde fiscus ad nostram partem sperare poterit, totum nos pro æterna retributione prefato monasterio concedimus, ut in alimonia pauperum et stipendia monachorum ibidem Deo perhenniter famulantium proficiat in augmentum; quatinus ipsos monachos, qui ibidem Deo famulantur, pro nobis et conjuge proleque nostra, atque stabilitate totius regni nostri a Deo nobis concessi, ejus clementissima miseratione per inmensum conservandi, jugiter domini misericordiam exorare delectet. Hanc itaque auctoritatem, ut pleniorem in Dei nomine obtineat vigorem, et a fidelibus sanctæ Dei ecclesiæ et nostris, et ut verius credatur, et diligentius conservetur, manu propria subterfirmavimus, et anuli nostri inpressione signari jussimus. Signum HUGONIS gloriosissimi regis. (Place du monogramme.) Datum anno primo regni ejus, II nonas junii. Signum ROTBERTI ejus filii et regis. (Place du monogramme.) Actum in Dei nomine, Compendio, feliciter. ROTGERIUS notarius regis scripsit et subscripsit. (Place du sceau plaqué.)